Foto’s: Minstens 4 beseer in grubotsingDie ongelukstoneel. (Foto: ANA) Die M4 buite Umhlanga in KwaZulu-Natal was vanoggend sowat twee uur lank gesluit weens ’n gru-botsing waarin verskeie voertuie betrokke was. Die voorval het omstreeks 10:00 naby die Umhlanga-afrit plaasgevind en minstens vier mense is ernstig beseer. “Drie voertuie het op die besige snelweg gebots,” het Garrith Jamieson, woordvoerder van Rescue Care-nooddienste, vanoggend gesê. Volgens Jamieson was ŉ persoon in een van die motorwrakke vasgekeer. Terwyl paramedici besig was om die beseerde man in die wrak te stabiliseer, moes reddingswerkers spook om hom met meganiese toerusting te bevry. ŉ Lugambulans is ontbied en die man is na die Lenmed Ethekweni-hospitaal-en-hartsentrum geneem vir verdere behandeling. Drie ander insittendes van dieselfde motor het ernstige beserings in die botsing opgedoen en is op die toneel gestabiliseer voordat hulle ook na hospitale in Durban gehaas is. Dit is nie duidelik of die insittendes van die ander motors ernstig beseer is nie. Die oorsaak van die botsing word ondersoek, het Jamieson gesê.